钦定古今图书集成/明伦汇编/氏族典/第265卷 > 王稔
## 钦定古今图书集成/明伦汇编/氏族典/第265卷 > 王稔

按《十国春秋》，吴王稔，庐州人也。中和三年，太祖为庐
州刺史，闻州人王勗贤，召欲用之，固辞。问其子弟，曰：
“子潜好学慎密，可任以事；弟子稔有气节，可为将。”太
祖因召潜置门下，而以稔为骑将。后积功累官滁州
刺史。顺义三年，有言锺泰章在寿州侵市官马者，睿
帝命稔巡霍丘，代泰章为寿州团练使，俄迁节度使。
未几，自寿州罢归扬都，为统军。一日，坐听事，与客语，
忽有小赤蛇自屋坠地，向稔而蟠。稔令以器覆之，良
久发视，惟一蝙蝠飞去。是年加同平章事，咸以为其
应也。